  Майя Бывальцева Удмуртиын Куасэн бызьылонъя Галина Кулакова нимо калыккуспо марафонэ сюрс пала спортсменъёс пыриськыны быгатозы. Ӵошатскон 24-тӥ толсуре «Чекерил» огъетын ортчоз. Со сярысь ивортӥзы элькунысь физкультурая, спортъя но егитъёсын ужан политикая министерствоын. Министерствоын верамзыя, спортсменъёс 2 иськемын 50 иськемеозь кузьдалаем сюресъёс вылын вожвылъяськозы. Радъясьёсыз «ТИТАН» огазеяськон, Удмуртиысь физкультурая, спортъя но егитъёсын ужан политикая министерство, Удмуртиысь куасэн бызьылонъя федерация. Ужанрадлыкын таӵе амалъёс: Нимаз бызьылонъёс (2 иськем) Нимаз бызьылонъёс (10 иськем) Этафета (3×10 иськем) Марафон (50 иськем) (воргоронъёс) Марафон (30 иськем) (нылкышноос) Ӵошатсконэ Россилэн но мукет кунъёслэн кунмуртъёссы пыриськыны быгато. Пусйиськон  кутскиз ни. Лыктэмъёсты нимлыко пусъён но стартэ потон пакетъёсты сётъялозы «Чекерил» огъетлэн кунокуаяз 23-тӥ толсуре 9 часысен 21 часозь. Нялтас вераса, марафонлы дасяськемез сярысь «Твиттерысь» вотэсбамаз ивортӥз Удмуртилэн тӧроез Александр Бречалов. 18-тӥ коньывуонэ со Иван Черезовен нырысетӥ тренировказэ ортчытӥз. Подготовка к лыжному марафону им.Галины Кулаковой началась! С тренером Иваном Черезовым провели первую тренировку) #УдмуртияТерриторияСпорта pic.twitter.com/rRfkN7tnLa— Александр Бречалов (@brechalov) 18 октября 2017 г. Тодэ вайытом, 4 полэс олимпи чемпионкалы но дуннелэн 9 полэс чемпионкаезлы Галина Кулаковалы сӥзем бадӟым ӵошатсконъёсты Удмуртиын ортчытъян мылкыдыз сярысь Александр Бречалов 2017-тӥ арын оштолэзе вераз вал. Тегъёс: Спорт Удмуртия куас АлександрБречалов ГалинаКулакова  